b'\n_START_ARTICLE_\nJens Mathias Lind Hjorth\n_START_PARAGRAPH_\nJens Mathias Lind Hjort (5. november 1824 \xe2\x80\x93 4. august 1899), var en dansk pr\xc3\xa6st._NEWLINE_Han blev f\xc3\xb8dt i Ribe, hvor hans far, Niels Schiorring Hjort, var adjunkt. Moderen var Karen Cathrine Lind. Jens Hjort var s\xc3\xb8nnes\xc3\xb8n af biskop Viktor Kristian Hjort og bror til pr\xc3\xa6sten Bernt Christopher Wilkens Lind Hjort._NEWLINE_Efter at v\xc3\xa6re blevet undervist hjemme kom han, da faderen var blevet pr\xc3\xa6st i T\xc3\xb8mmerup p\xc3\xa5 Sj\xc3\xa6lland, i 1839 til Metropolitanskolen i K\xc3\xb8benhavn, hvorfra han dimitteredes i 1842._NEWLINE_Efter at have taget teologisk embedseksamen i 1848 begyndte han at undervise, og i 1850 blev han l\xc3\xa6rer, og i 1852 overl\xc3\xa6rer ved S\xc3\xb8etatens drengeskole._NEWLINE_Han blev i 1853 gift med sin niece, Clara Dorothea Schou, datter af justitsr\xc3\xa5d, hovedbogholder i Nationalbanken L. C. Schou._NEWLINE_I 1859 blev han kapelan og f\xc3\xb8rstel\xc3\xa6rer i Kolding, men allerede \xc3\xa5ret efter sognepr\xc3\xa6st i T\xc3\xb8nder og provst for T\xc3\xb8nder-L\xc3\xb8gumkloster Provsti. Preusserne afsatte ham imidlertid i 1864, hvorefter han i 1865 blev sognepr\xc3\xa6st i Elmelunde p\xc3\xa5 M\xc3\xb8n og fra 1880 ogs\xc3\xa5 provst for B\xc3\xa5rse og M\xc3\xb8nbo Herreder.'